Die NG Gemeente Porterville is ’n gemeente in die Swartland wat val onder die Ring van Piketberg, Porterville se buurtdorp, en Sinode van Wes-Kaapland. Die huidige Porterville het vroeër deel uitgemaak van die plaas Willemsvallei, wat geleë was in die wyk Vier-en-twintigriviere en aanvanklik tot die NG Gemeente Tulbagh behoort het. Later het genoemde wyk onder die gemeente Piketberg geressorteer. In 1860 het die plaas Willemsvallei oorgegaan in die hande van Frederick John Owen, wat in 1863 ‘n deel van die plaas in erwe laat opmeet en aan die publiek verkoop het. So is die grondslag gelê van ‘n nuwe dorp, waaraan Owen, ter ere van die destydse Prokureur-generaal van die Kaapkolonie, die naam Porterville gegee het. In 1869 is die eerste dagskool deur bemiddeling van ds. (later professor) P.G.J. de Vos, destyds predikant van Piketberg, hier gestig en geopen. Die eerste godsdiensonderwyser was J.V. Maclean, wat ook op Sondae die godsdiensoefeninge in die skoolgebou moes waarneem. Ds. C. Rabie, wat ds. De Vos in die jaar 1871 in Piketberg opgevolg het, word beskou as die vader van die NG Gemeente Porterville.